1Neqhśtan werhki ew pacha niźaśa ew yoqa cherchinćha; xalla ni tukkin khiñi yoqami tukkin khiñi pachami watchićha, niźaśa ni chawkh qotami anaź iya źelatćha. 2Neqhśtan werhki ni ch'uwa quśśiś watha cherchinćha, xalla nïki ew Jerusalén watha khitaćha, niźaśa ni wathaki ni tsewkta yoqkiśtan Yöś tukkiśtan śhujźkatćha. Xalla ni wathaki tsha śalśñin turźtaqaś muspa ew śkiti kuthśiñźtaqaśtaćha näźa thowźtan śalśxapa. 3Neqhśtan werhki ni chawkh julśkiśtan thapa aśtan tuź khikan chïźkiñi nonśintćha: “Xalla teqhśićha Yöś ni źoñinakźtan qamś yoqaki. Niźaśa ni Yöśki ninakźtan qamakićha, niźaśa ninakaki nïź wathaź khekićha, niźaśa ni Yöśpachaź ninakź Yöś khekićha. 4Niźaśa ni Yöśki thappacha ninakź qax źhujźinakićha, niźaśa anaź iya tikhśmi, qayimi, t'aqhiśiśmi, niźaśa xañchi miśqatśmi źelakićha; xalla ni tuki źelhñi ćhhultaqinakaki lijw watchićha.” 5Neqhśtan ni chawkh julśkiś julśiki tuź khichićha: “Werhki thapa ćhhultaqi ewukama khisqatinćha.” Neqhśtan wiltaśaqaś khichićha: “Amki ti taqunaka khjira, ti taqunakaki cheqpacha werarapanćha.” 6Neqhśtan nïki wethkiś tuź khichićha: “Thapa watchićha. Werhćha alfitki niźaśa ni omegitki niźaśa ni qallantiñitki niźaśa ni źerninki. Niźaśa werhki ni qhaś pekñi źoñźkiśiki ni źetchiś xalśur qhaśkiśtanl thäćha ana ćhhul pakuñami. 7Xalla ni atipñi jila kullakinakaki thappacha ti tshi pataźtaqaś tanźnakićha; niźaśa werhki nïź Yöś khećha, niźaśa nïki weth matiź khekićha. 8Ans ni jiwjatñi źoñinakami, ana kirïñinakami, źoñźtan ćhhaxwqatñinakami, ni źoñi konñinakami, ni iźiwirinakami, ni źoñi layqiñinakami, ni źoñiź päta yöś amtiñinakami, niźaśa thappacha ni toskara chïñi źoñinakami ni asufriźtan asñi chawkh qotkin thxottaź khekićha, xalla nïki piśkkiś tikhśa.” 9Neqhśtan towqukiśtan khiñi anjilźkiśtan tshïsuña wethkin thonchićha, xalla ni anjilanakaki towqu taskiś llaki śhipchiśtaćha, neqhśtan wethkiś tuź khichićha: “Pichay, werhki amkiś ni Üśiź thunl thëźnaćha.” 10Neqhśtan ni Espirituki wethkiś qhanan cherqatchićha, ni anjilaki werh tshi paqh chawkh kurkin chhichchićha, xalla nikhu wethkiś ni ch'uwa quśśiś Jerusalén chawkh watha thëśićha, xalla ni wathaki ni tsewkta yoqkiśtan ni Yöśkiśtan śhujźkatćha. 11Xalla ni chawkh wathaki Yöś qhanźtan llijatćha; xalla ni llijñiki tshi k'achha maśtaqaś llijatćha niźaśa ni jaspe maśtaqaś, niźaśa chiw putillaźtaqaśtaćha. 12Niźaśa ni chawkh wath muytataki, tshi chawkh paqh uyźtan muyuntitataćha, xalla ni uyuki qhalu piśkchiś śanchiśtaćha, niźaśa śapa śankiś tshi anjila źelatćha; niźaśa śapa śankiś ni Israel qhalu piśkchiś t'aqź thünaka khjirtataćha. 13Niźaśa chheph śanaki tuwntuñtantaćha, niźaśa chheph śanaki uźatuñtantaćha, niźaśa chheph śanaki wartuñtantaćha, niźaśa chheph śanaki taxatuntantaćha. 14Niźaśa ni chawkh wath thulźta śuyluki qhalu piśkchiś maśtantaćha, xalla ni maśkiśiki ni Üśiź qhalu piśkchiś apuśtulanakź thü khjirtataćha. 15Niźaśa ni wethtan parliñi anjilaki, ni chawkh watha tupśxapa tshi qor tuñchiśtaćha, niźaśa ni chawkh wath śananaka niźaśa ni pirqanaka tupśxapa. 16Xalla ni chawkh wathaki iskinatutaćha; niźaśa porapqhuttan tshi tupuqaśtaćha. Neqhśtan ni anjilaki ni chawkh watha nïź tuñźtan tupchićha: Xalla ni chawkh wathaki 2.200 tuputaćha, niźaśa nïź śhoqqhutñimi, karqhutñimi, tsekchukmi tshi qaśtaćha. 17Neqhśtan ni anjilaki ni chawkh uyu tupchićha: Ni uy karaki 140 qharataćha, xalla ni anjilaki źoñź tupśnakaź tupatćha. 18Xalla ni uyuki jaspe maśkiśtan pirqitataćha; ans ni chawkh wathaki oltim qorkiśtantaćha, xalla nïki tshi źkayi putilla iratataćha. 19Xalla ni pirqita śuylu maśnakaki thapaman k'achha maśnakźtan t'ikhachitataćha: Xalla ni qallantiñiki jaspe maśtantaćha, ni piśkkiś khiñiki zafiru khita maśkiśtantaćha, ni chhephkiś khiñiki ágata khita maśkiśtantaćha, ni paqhpikkiś khiñiki esmeralda khita maśkiśtantaćha; 20ni taxśnukukiś khiñiki ónice khita maśkiśtantaćha, ni taqchukukiś khiñiki rubí khita maśkiśtantaćha, ni towqu khiñikiśki crisólito khita maśkiśtantaćha, ni towqu khiñikiśki berilo khita maśkiśtantaćha, ni sanqu khiñikiśki topacio khita maśkiśtantaćha, ni qhalu khiñikiśki crisoprasa khita maśkiśtantaćha, ni qhalu tshichiś khiñikiśiki jacinto khita maśkiśtantaćha, ni qhalu piśkchiś khiñikiśiki amatista khita maśkiśtantaćha. 21Niźaśa qhalu piśkchiś śananakaki champikiśtantaćha; niźaśa śapa chawkhśki tshi champikiśtanqaś pätataćha. Niźaśa ni chawkh wath cheqan kalliki oltim qorkiśtantaćha, tshi chiw putillaźtaqaśtaćha. 22Neqhśtan werhki ni chawkh wathkiś anapan ćhhul timlumi cherchinćha, ans ni thapa aśśiś Yöś Tataćha ni chawkh wath timluki niźaśa ni Üśami. 23Xalla ni chawkh wathaki anaź thuñimi jïśmi qhanñixapa pekćha, ans ni Yöś qhanaqaś qhanatćha, niźaśa nïź michaki ni Üśataćha. 24Xalla ni źoñinakaki ni chawkh wathź qhankiś oqhlayakićha, niźaśa ti yoqkiś irpiñi jilirinakaki ninakź źelinśnaka ninakźkiś thäkićha. 25Niźaśa ni chawkh wathź śananakaki maxiñaki anapanź chawkhźta khekićha, niźaśa ni wathkiśiki anaź wën źelakićha. 26Niźaśa ni źelinśnakaki ni chawkh wathkin thätaź khekićha, niźaśa ni alt'iśnakami; 27ans xalla ni chawkh wathkiśiki anaź anaśum quśśiś źoñinaka luśhakićha, niźaśa ana ćhhaxwqatñi, toskara chïñi źoñinakami. Ans ni Üśiź źetchiś liwrukiś katoqta thüchiś źoñinakaź luśhakićha.
ayr_Latn